Cyril sinspeel sy kabinet gaan totaal verander | Netwerk24
Deur Elvira Wood 15 Mei 2019 14:07
Pres. Cyril Ramaphosa tydens sy toespraak op Vryheidsdag in Makhanda. Foto: https://twitter.com/PresidencyZA/
Pres. Cyril Ramaphosa het daarop gesinspeel dat noemenswaardige veranderinge aan sy nuwe kabinet gemaak gaan word.
“As ons wil hê dat die land se ekonomie moet groei, sal ons sal die kabinet moet herstruktureer,” het hy Woensdag op Goldman Sachs se beleggerskonferensie in Parktown, Johannesburg, gesê.
“Ons gaan nou daarop fokus om die nasionale ontwikkelingsplan uit te voer. Een van die grootste probleme is dat planne nie geïmplementeer word nie.
“Ek wil dit nie meer hoor nie. Ons moet nou doen wat ons beplan het,” het hy by herhaling gesê.
Ramaphosa het gesê die regering gaan nou “al die hervormings waarvan ons gepraat het, begin uitvoer. Ons wil die ekonomie laat groei en beleggers lok,” het hy gesê.
Hy het daarop gewys dat beleidsonsekerheid een van die groot uitdagings is wat oorkom moet word.
“Ons sal fokus op wat die beste vir die land is en verseker dat ons dit op ’n volhoubare wyse toepas.”
Ramaphosa het ook na die Reserwebank verwys en gesê “ons is baie tevrede met hoe dié bank inflasie in bedwang hou”.
Meer oor: Cyril Ramaphosa | Kabinet | Verkiesing | Partye | Verkiesing 2019